《积霖叹》
清代·汪学金

积雨决田坏官路，水深泥滑马不渡。湿衣及肤燎不得，主人号咷僮仆诉。

行人争羡居者安，谁知居者尤艰难。一年耔本逐流水，赤脚老农瞠目看。

来朝乾鹊噪檐树，行人欢喜摇鞭去。暮宿前村府帖来，淮南又报蝻如雨。

作者简介：（1748—1804）江苏太仓人，字敬箴，号杏江，晚号静厓。乾隆四十六年进士，授编修。嘉庆中，官至左庶子。少时师事朱圭，为学兼通佛典。常以“毋虐取，毋奢用”诫子。有《井福堂文稿》、《静厓诗集》。